ΓΡΑΠΤΗ ΕΡΩΤΗΣΗ E-0601/96 υποβολή: Christof Tannert (PSE) προς την Επιτροπή (13 Μαρτίου 1996)

Θέμα: Eνεργειακό κόστος

1. Μπορεί η Επιτροπή να αναφέρει ποιά είναι η μέση αναλογία των δαπανών για ενέργεια στο συνολικό κόστος παραγωγής στην Ευρωπαϊκή Ένωση;

2. Μπορεί, επίσης να αναφέρει σε ποιό ύψος ανέρχεται η αναλογία της ηλεκτρικής ενέργειας στο συνολικό κόστος παραγωγής;

3. Ποιά είναι η μέση αναλογία στο συνολικό κόστος παραγωγής ενέργειας στην Ε.Ε. στους τομείς:

- παραγωγής τσιμέντου

- παραγωγής αλουμινίου

- παραγωγής χάλυβα

- κλωστοϋφαντουργίας

- γεωργίας

4. Μπορεί η Επιτροπή να απαντήσει στα ανωτέρω ερωτήματα αναφέροντας, ενδεχομένως κατά προσέγγιση, στοιχεία για την Πολωνία ή για άλλη τρίτη χώρα που έχει συνάψει ευρωπαϊκή συμφωνία;

Απάντηση του κ. Παπουτσή εξ ονόματος της Επιτροπής (28 Μαΐου 1996)

1. Η ποσοστιαία αναλογία του ενεργειακού κόστους επί της αξίας της βιομηχανικής παραγωγής της Κοινότητας ξεπέρασε μόλις το 2% κατά το 1992, σύμφωνα με τις εκτιμήσεις. Στο ποσοστό αυτό δεν συμπεριλαμβάνεται το ενεργειακό σκέλος του κόστους μεταφοράς στον κλάδο της βιομηχανίας, που ενσωματώνεται στον κλάδο των μεταφορών στο πλαίσιο του στατιστικού συστήματος.

2. Το κόστος της ηλεκτρικής ενέργειας αντιστοιχεί κατά μέσο όρο σε 1,5% περίπου της συνολικής αξίας της βιομηχανικής παραγωγής.

3. α) Η ευρωπαϊκή βιομηχανία τσιμέντου υπολόγισε ότι το ενεργειακό κόστος κατά την παραγωγή τσιμέντου αντιπροσωπεύει ποσοστό μεταξύ 30 και 40% του συνολικού κόστους παραγωγής. Το ποσοστό αυτό ποικίλλει ανάλογα με το μέγεθος της επιχείρησης παραγωγής τσιμέντου και με τη μορφή των καυσίμων που αυτή χρησιμοποιεί. Η χρησιμοποίηση καυσίμων υποκατάστασης θα προσλάβει ολοένα και μεγαλύτερη σημασία στον κλάδο αυτό και θα συμβάλει στη μείωση του ενεργειακού του κόστους.

β) Κατά το 1994, το κόστος της ηλεκτρικής ενέργειας ήταν περίπου ίσο με το 26% του συνολικού λειτουργικού κόστους παραγωγής αλουμινίου στο δυτικό κόσμο. Στην Κοινότητα η αναλογία του ενεργειακού κόστους εμφανίζει διακυμάνσεις από το ένα κράτος μέλος στο άλλο. Το 1994, το κόστος αυτό κυμαινόταν από 25 έως και 35% του συνολικού λειτουργικού κόστους. Το κόστος αυτό είναι κατώτερο από 20% στη βόρεια Ευρώπη, λόγω των σημαντικών της υδατικών πόρων.

γ) Όταν εξετάζεται ο κλάδος της βιομηχανίας σιδήρου και χάλυβα, προέχει να διακρίνεται μεταξύ της ενέργειας που απαιτείται για την αρχική παραγωγή μετάλλων και της ενέργειας που απαιτείται για τη δευτερεύουσα διαδικασία σύντηξης (στις βιομηχανίες χυτηρίων για παράδειγμα, κατά την παραγωγή ειδικών χαλύβων).

Η συνολική ενεργειακή κατανάλωση της κοινοτικής βιομηχανίας σιδήρου και χάλυβα ανήλθε σε 51 εκατομμύρια τόννους ισοδύναμο πετρελαίου κατά το 1993, πράγμα που ισοδυναμεί με ποσοστό 20,4% της συνολικής ενεργειακής κατανάλωσης της βιομηχανίας ((Πηγή: Eurostat )). Η ποσοστιαία αναλογία του ενεργειακού κόστους επί του συνολικού κόστους της παραγωγής εκτιμάται ότι κυμαίνεται μεταξύ 18 έως 23%.

δ) Η επιβάρυνση του ενεργειακού κόστους επί της διάρθρωσης του κόστους στον τομέα της κλωστοϋφαντουργίας και της ένδυσης ποικίλλει ανάλογα με τον επιμέρους εξεταζόμενο κλάδο. Η επιβάρυνση αυτή μπορεί να αντιπροσωεπεύσει ποσοστό μέχρι και 12% του συνολικού κόστους στον ειδικότερο κλάδο των κλωστοϋφαντουργικών μονάδων φινιρίσματος που αποτελεί τον πιο ενεργοβόρο κλάδο. Στον κλάδο της νηματουργίας, η επιβάρυνση αυτή κυμαίνεται από 2 έως 3%, ενώ στον κλάδο της ένδυσης είναι αμελητέα.

ε) Σε ό,τι αφορά τη γεωργία, το ενεργειακό κόστος (συμπεριλαμβανομένων και των λιπαντικών ουσιών) αντιπροσωπεύει ποσοστό 11% της ενδιάμεσης κατανάλωσης.

4. Τα ανάλογα συγκριτικά στοιχεία για τις βιομηχανίες τρίτων χωρών που έχουν συμφωνίες σύνδεσης με την Κοινότητα είναι δύσκολο να βρεθούν. Το θέμα των ενεργειακών τιμών αποτελεί στην ουσία έναν από τους παράγοντες-κλειδιά της βιομηχανικής ανταγωνιστικότητας, με αποτέλεσμα οι καταβαλλόμενες τιμές να αποτελούν εξαιρετικά ευαίσθητο εμπορικό θέμα.

Σε ό,τι ωστόσο αφορά το κόστος παραγωγής του αλουμινίου καθώς και το ενεργειακό κόστος που χρησιμοποιείται για την παραγωγή του, το κόστος αυτό ήταν το 1994 υψηλότερο για τις χώρες της Ανατολικής Ευρώπης, από ό,τι για τις χώρες της Κοινότητας. Ιδίως στην Πολωνία, το κόστος του ηλεκτρικού ρεύματος ισοδυναμούσε περίπου με 40% του συνολικού λειτουργικού κόστους.